FI Euroopan unionin virallinen lehti C 296/23

Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2017/C 296/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EY) N:o 110/2008 (1) 17 artiklan 7 kohdassa tarkoitetulla tavalla.

TEKNISEN ASIAKIRJAN TÄRKEIMMÄT TIEDOT

Viinistä tislattu väkevä alkoholijuoma, jonka maantieteellinen merkintä on

”КАРНОБАТСКА ГРОЗДОВА РАКИЯ” / ”ГРОЗДОВА РАКИЯ ОТ КАРНОБАТ” / ”KARNOBATSKA GROZDOVA RAKYA” / ”GROZDOVA RAKYA OT KARNOBAT”

EY N:o PGI-BG-01865 – 7.1.2014

1. Maantieteellisen merkinnän rekisteröiminen

”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat”

2. Tislatun alkoholijuoman luokka

Винена дестилатна спиртна напитка / Viinistä tislattu väkevä alkoholijuoma

3. Tislatun alkoholijuoman kuvaus

”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” on viinistä tislattu väkevä alkoholijuoma, jonka vähimmäisalkoholipitoisuus on 40 tilavuusprosenttia, joka

— saadaan tislaamalla viinirypäleistä valmistettu viini kerran tai kahdesti siten, että sen alkoholipitoisuus on alle 65 tilavuusprosenttia ja sadasta kilosta viinirypäleitä saadaan enintään 75 litraa viiniä sekä

— koostumuksen ja aistinvaraisten ominaisuuksien osalta täyttää viinistä tislattua väkevää alkoholijuomaa koskevat vaatimukset.

3.1 Fyysiset ominaisuudet

Kirkas kiiltävä neste, jossa ei ole sakkaa eikä kelluvia hiukkasia. Se on väriltään vaaleankeltaista, mikä johtuu tammitynnyreissä kypsyttämisestä tai sokerivärin lisäämisestä. Sen tuoksu on käytettyjen raaka-aineiden mukainen, ja se voimistuu kypsyttämisen myötä.

3.2 Kemialliset ominaisuudet

Viinistä tislatun väkevän alkoholijuoman vähimmäisalkoholipitoisuus on 40 tilavuusprosenttia, ja se valmistetaan noudattaen tiukasti vaatimusta, jonka mukaan 100 kilosta viinirypäleitä valmistetaan enintään 75 litraa viiniä ja että viini tislataan siten, että sen alkoholipitoisuus on alle 65 tilavuusprosenttia.

Alkoholipitoisuus – 40 tilavuusprosenttia; metanolipitoisuus – 11 grammaa hehtolitrassa 100-tilavuusprosenttista alkoholia; haihtuvat aineet – 140–200 grammaa hehtolitrassa 100-tilavuusprosenttista alkoholia.

Haihtuvat aineet ovat toinen keskeinen piirre, joka vaikuttaa juoman aistinvaraisiin ominaisuuksiin. Ne ovat sekoitus korkeampia alkoholeja, kokonaishappoja, estereitä ja aldehydejä. Juoman aromi määräytyy estereiden määrän (14–30 grammaa hehtolitrassa 100-tilavuusprosenttista alkoholia) ja aldehydien määrän (7–9 grammaa hehtolitrassa 100-tilavuusprosenttista alkoholia) mukaan, ja sen makuun vaikuttaa sen sisältämien korkeampien alkoholien määrä (120–150 grammaa hehtolitrassa 100-tilavuusprosenttista alkoholia).

3.3 Aistinvaraiset ominaisuudet

”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” -viinassa on täyteläinen, voimakas ja intensiivinen kypsien viinirypäleiden maku. Siinä on myös vihreän omenan ja viikunan vivahteita. Jälkimaku on tasapainoisen vaniljainen, ja aromi on hennon puinen.

3.4 Erityisominaisuudet (verrattuna saman luokan tislattuihin alkoholijuomiin)

”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” valmistetaan tislaamalla viinistä, joka on tehty Cherven Misket -rypälelajikkeesta (20 prosenttia) ja viineistä, jotka on tehty jostakin seuraavien valkoisten ja punaisten rypälelajikkeiden yhdistelmästä (80 prosenttia):

— Valkoiset: Chardonnay, Muscat Ottonel, Muscat à Petit Grains, Viognier, Ugni Blanc, Traminer, Rkatsiteli, Cherven Misket, Riesling, Sauvignon Blanc, Victoria, Chasselas;

— Punaiset: Cabernet Sauvignon, Syrah, Merlot, Mavrud, Primitivo, Pamid, Alicante Bouschet, Gamay de Bouze, Pinot Noir, Cabernet Franc, Muscat of Hamburg, Rubin.

Cherven Misket on aromaattinen lajike, ja viinistä tislatun väkevän alkoholijuoman maussa havaittavat rehevät vihreän omenan ja viikunan vivahteet muodostuvat siitä.

Sen aromin mahdollisimman hyvä säilyminen taataan rypäleiden kylmäkäymisellä, joka tapahtuu enintään 22 °C:n valvotussa lämpötilassa. ”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” -viinan aromin ja maun voimakkuutta väkevöidään ja tiivistetään käyttämällä tuotantomenetelmää, joka perustuu rypäleistä saadun viinin jatkuvaan tislaamisen siten, että sen alkoholipitoisuus on alle 65 tilavuusprosenttia.

Jotta aromiin ja makuun saadaan tasapainoisuutta ja harmonisuutta, tisleet kypsytetään tammitynnyreissä, joissa niiden väkevyys jatkaa kehittymistään. Tällä tavalla tuotteeseen saadaan tunnusomainen kullanväri ja täyteläinen, voimakas ja intensiivinen kypsien rypäleiden maku ja lievä puun aromi.

Juoma sekoitetaan yhdistämällä iältään ja aistinvaraisilta ominaisuuksiltaan erilaisia tisleitä ja lisäämällä tarvittava määrä pehmennettyä vettä, jotta juoman alkoholipitoisuudeksi saadaan 40 tilavuusprosenttia. Sen jälkeen juoma käsitellään siten, ettei siihen muodostu sakkaa, ja se stabiloidaan sallittujen viininvalmistusmenetelmien mukaisesti. Tarvittaessa väriä säädetään karamellivärillä.

4. Asianomainen maantieteellinen alue

Alue sisältää seuraavat paikkakunnat (zemlishta):

— Karnobatin kunta – kuusi paikkakuntaa (mikroaluetta): Venets, Devetak, Iskra, Ognen, Asparuhovo ja Raklitsa;

— Sungurlaren kunta – yksi paikkakunta (mikroalue): Terziysko;

— Aitosin kunta – neljä paikkakuntaa (mikroaluetta): Karageorgievo, Pirne, Topolitsa ja Tšernograd;

— Tšarevon kunta – yksi paikkakunta (mikroalue): Loznitsa;

— Straldžan kunta – yksi paikkakunta (mikroalue): Straldža.

Juoma voidaan pullottaa määritetyn maantieteellisen alueen ulkopuolella.

5. Tislatun alkoholijuoman valmistusmenetelmä

”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” tuotetaan perinteisellä bulgarialaisella tekniikalla. Rypäleet kerätään poimimalla kukin rypälelajike erikseen, kun tekninen kypsyys on saavutettu. Sen jälkeen rypäleet perataan ja tarvittaessa rypäleiden puristejäämän annetaan jäähtyä. Käymisolosuhteet ja käytetty hiiva ovat keskeisiä aromaattisten yhdisteiden lähteitä.

Rypäleiden kylmäkäyminen takaa, että aromit säilyvät mahdollisimman pitkän aikaa. Kun käymisprosessi on päättynyt, viini kirkastetaan ja tarvittaessa siirretään eteenpäin tislattavaksi. ”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” -viinan tasaisen korkea laatu varmistetaan tislaamalla rypäleistä saatu viini, jota sadasta kilosta rypäleitä saadaan enintään 75 litraa, tiukasti valvotuissa olosuhteissa siten, että sen alkoholipitoisuus on alle 65 tilavuusprosenttia. Tällä on myös merkittävä vaikutus lopputuloksena saatavan tisleen aromaattipitoisuuteen. Tislauksen aikana syntyy uusia yhdisteitä, kuten estereitä, aldehydejä, asetaaleja jne., lämpökäsittelyn tuloksena. Jotta voidaan varmistaa, että juomaan saadaan täsmällinen aromaattinen profiili, tisleistä valmistetaan juomaa erikoismenetelmällä. Siinä hyödynnetään jalometallin ominaisuuksia: juoman tislausastioihin asennetaan nimittäin hopeasta valmistettuja erikoissuodattimia.

Valmiit tisleet kootaan eriin niiden fysikaalis-kemiallisen ja aistinvaraisen arvioinnin perusteella, ja niitä kypsytetään vähintään kuusi kuukautta tammitynnyreissä, joiden enimmäistilavuus on 500 litraa.

Juoma sekoitetaan yhdistämällä iältään ja aistinvaraisilta ominaisuuksiltaan erilaisia tisleitä ja lisäämällä tarvittava määrä pehmennettyä vettä, jotta juoman alkoholipitoisuudeksi saadaan 40 tilavuusprosenttia. Sen jälkeen juoma käsitellään siten, ettei siihen muodostu sakkaa, ja se stabiloidaan sallittujen viininvalmistusmenetelmien mukaisesti. Juoma on väriltään vaaleankeltaista, mikä on seurausta tammitynnyrissä kypsyttämisestä tai sokerivärin lisäämisestä.

6. Yhteys maantieteellisen ympäristöön tai alkuperään

6.1 Yhteyden kannalta merkitykselliset yksityiskohtaiset tiedot maantieteellisestä alueesta tai alkuperästä

Karnobatin kunnan alueen ilmasto on manner- ja meri-ilmaston välimaastossa: meri-ilmaston vaikutus on vahva rannikkoalueella, joka ulottuu 20–30 km rannikolta sisämaahan. Tällä alueella viiniköynnösten kasvukausi on 205 päivää. Biologisesti aktiivisten lämpötilojen summa on keskimäärin 3 911 °С (luottamusväli on 3 713–4 109 °C). Nämä summat vastaavat aikaisten, keskiaikaisten tai myöhäisten lajikkeiden kypsymisen edellyttämiä olosuhteita.

Viiniköynnösten viljelyalueen pinta-ala on 2 766,56 ha. Viinitilat, joilta ”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” -viinan valmistamisessa käytetyt raaka-aineet hankitaan, sijaitsevat Ala-Balkanin (Ruusulaakso/Rozova dolina) viininviljelyalueella (Karnobatin ja Sungurlaren kunnat), itäisen viininviljelyalueen (Mustameri / Tšernomorski) länsiosassa (Aitoksen ja Tšarevon kunnat) ja eteläisellä (Traakian alanko / Trakiyska nizina) viininviljelyalueella (Straldžan kunta). Maantieteelliseen alueeseen sisältyy Tundža-Straldžan alue, ja se kattaa myös Itä-Balkanin vuorijonon eteläiset rinteet Karnobatin ja Aitosin ympärillä sekä osan Burgasin alangosta.

Korkeat rinteet ja matalalla sijaitsevat tasapohjaiset laaksot, jotka myös ovat Karnobatin kunnan alueen maastossa tyypillisiä, ovat viinirypäleiden, myös Cherven Misket -lajikkeen, kasvattamiselle suotuisia paikkoja. Se on vanha bulgarialainen viinirypälelajike, joka kasvaa kohtalaisen hyvin, on hyvin hedelmällinen ja antaa kohtalaisen suuren sadon. Pakkaskestävyyden kannalta se on paras paikallisista lajikkeista ja myös parempi kuin monet ulkomaalaiset viinirypälelajikkeet. Misket on aromaattinen lajike, joka antaa ”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” -viinan makuun reheviä vihreän omenan ja viikunan vivahteita.

6.2 Maantieteelliseen alueeseen liittyvän tislatun alkoholijuoman erityisominaisuudet

Suotuisat luonto- ja ilmasto-olosuhteet, joita laadukkaiden ja kypsien viinirypäleiden kasvatus edellyttää, rypäleiden keruu iltaisin niiden aromin säilyttämiseksi sekä kylmäkäymisen ja jatkuvan tislauksen tekniikat auttavat tiivistämään rypäleiden hienostuneet aromit, ja tisleen kypsyttäminen tammitynnyreissä edistää juoman aromi- ja makupotentiaalin kehittymistä. Tällä tavalla tuotteeseen saadaan tunnusomainen kullanväri ja täyteläinen, voimakas ja intensiivinen kypsien rypäleiden maku ja hento puun aromi.

”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” -viinassa on täyteläinen, voimakas ja intensiivinen kypsien viinirypäleiden maku. Siinä on myös vihreän omenan ja viikunan vivahteita. Jälkimaku on tasapainoisen vaniljainen, ja aromi on hennon puinen. Näistä ominaisuuksista kuluttajat tunnistavat tämän juoman, joka on hyvin suosittu ja kysytty. Juoman asema markkinoilla on vakaa, ja siinä yhdistyvät perinteet ja innovaatiot.

Tätä juomaa koskevaan aineistoon sisältyviä asiakirjoja säilytetään Bulgarian talousministeriön rekisteröinti-, lupa- ja valvontaosastolla.

7. Euroopan unionin tai kansalliset/alueelliset säännökset

Maantieteellisellä merkinnällä varustetun tislatun alkoholijuoman kansallinen hyväksymismenettely sisältyy pääluokan VII lukuun 9, ”Maantieteellisellä merkinnällä varustetun tislatun alkoholijuoman valmistus”, viinejä ja tislattuja alkoholijuomia koskevan lain (ZVSN) kohdassa ”Tislatut alkoholijuomat” (Bulgarian virallinen lehti N:o 45, 15. kesäkuuta 2012, voimassa 16. syyskuuta 2012 lähtien).

Maantieteellinen merkintä ”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” hyväksyttiin 27. marraskuuta 2013 talous- ja energiaministerin päätöksellä N:o T-RD-27-21. Päätös on julkaistu talousministeriön verkkosivustolla osoitteessa http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-i-vinena-rakiya-s-geograf-73-c28-m361-2.html

8. Hakija

— Jäsenvaltio

Bulgaria

— Täydellinen osoite (katuosoite, postinumero, paikkakunta, maa)

ul. Slavyanska 8, 1052 Sofia, Bulgaria

— Oikeushenkilön tai luonnollisen henkilön nimi

Министерство на икономиката / talousministeriö

9. Maantieteellisen merkinnän täydennys

Ei mitään

10. Merkintöjä koskevat erityiset säännöt

”Карнобатска гроздова ракия” / ”Гроздова ракия от Карнобат” / ”Karnobatska grozdova rakya” / ”Grozdova rakya ot Karnobat” -viinaan ei sovelleta merkintöjä koskevia pakollisia erityissääntöjä (lukuun ottamatta horisontaalisia sääntöjä).

(1) EUVL L 39, 13.2.2008, s. 16.